RC Lens
Racing Club de Lens on Prantsusmaa jalgpalliklubi, mis mängib riigi kõrgliigas Ligue 1. Klubi loodi 1906. aastal Lensis. Hooajal 1997–98 tuli Lens Prantsusmaa meistriks. Nii Lens kui ka Metz kogusid sel hooajal liigas 68 punkti, kuid Lens edestas Metzi parema väravatevahe poolest. Aastatel 1994 ja 1999 on Lens lisaks võitnud Prantsusmaa liigakarika. Hooajal 1999–2000 jõudis Lens UEFA karikasarjas poolfinaali, kus kaotati Inglismaa klubile Arsenal kahe mängu kokkuvõttes 1:3. Klubi suurim rivaal on Lille ning kahe klubi vaheline derbi on tuntud nime all Derby du Nord.